કાર્યક્રમ વિશે માહિતી આપતાં લબ્ધિ ગ્રુપનાં અગ્રણી શીલા શાહે ‘મિડ-ડે’ને કહ્યું હતું કે ‘૧૧ વર્ષ જૂનું અમારું આ ગ્રુપ જાણવું, માણવું અને સમજવું જેવા સ્લોગનને અનુરૂપ વિવિધ કાર્યક્રમો યોજે છે. મંગળવારે અમે ‘મા તુઝે સલામ’ કાર્યક્રમમાં જેમણે સંતાનો અને પરિવાર માટે અનોખું યોગદાન આપ્યું હોય એવી મમ્મીઓનું સન્માન કર્યું હતું, જેમાં અમે આપણા દેશની એવી મમ્મીઓનું સન્માન કર્યું હતું જેમના પુત્રએ તેમના જીવનમાં મમ્મીના સંઘર્ષ અને યોગદાનને લક્ષમાં રાખીને તેના નામની પાછળ પપ્પાને બદલે મમ્મીનું નામ રાખ્યું છે. આ મમ્મી એટલે લીલા ભણસાલી. લીલાબહેનનું નામ તેમના સંતાને ગૌરવપૂર્વક તેના નામની પાછળ જોડેલું છે. આજે સંજય ભણસાલીને લીધે લીલાબહેનનું નામ વિશ્વમાં પ્રસિદ્ધિ પામ્યું છે, જે અજોડ અને અણમોલ છે. સૌથી વધારે મહત્વનું એ હતું કે પોતાની મમ્મીનું બહુમાન થવાનું હતું એટલે સંજય ભણસાલીએ અમારા ગ્રુપમાં ૨૦૦ મહિલાઓ હોવા છતાં હાજરી આપી હતી, જે આ ગ્રુપ માટે ગૌરવની વાત છે.’